**Stavovi medicinskih sestara o dobrovoljnoj eutanaziji - nadseminar**

**Marija Brdarević,**

Zdravstveno veleučilište, Zagreb, Hrvatska

University of Applied Health Sciences, Zagreb, Croatia

 **Sažetak**

Etička prosudba medicinskih sestara izvorište pronalazi u studijama slučajeva

(case-study) prema kazuističkoj metodi pomoću koje se analiziraju moralne dvojbe u bioetici i traže rješenja. Ideju za ovaj rad autorica nalazi kao presjek rezultata kritičkog mišljenja velikog broja medicinskih sestara koje rade s umirućima kroz period od deset godina. Kako medicinske sestre gledaju na eutanaziju i situacije umiranja? Dobrovoljna eutanazija nije samo medicinski i bioetički problem, već sve više postaje socijalno – politički, ekonomski i pravni jer uključuje javnost i profesije koje su povezane s umirućim osobama. U novoj epohi profesionalnog razvoja, posao medicinskih sestara sadrži pristup osobama na granici života i smrti, jedine sigurne izvjesnosti koja sestrinskoj profesiji daje ozbiljnu težinu i odgovornost. Istraživanje se planira provesti na temu stavova medicinskih sestara prema dobrovoljnoj eutanaziji. Medicinske sestre stvaraju sliku o umiranju i eutanaziji na osnovu vlastitog iskustva iz prakse, osobnim kontaktima i komunikacijom s bolesnicima u terminalnoj fazi bolesti te s drugim kolegicama i članovima tima. Cilj je prepoznati je li potrebno više govoriti i educirati se o bolesnicima u terminalnoj fazi bolesti i načinu umiranja? Važno je odrediti način na koji bi se provodila bioetička edukacija: razgovor s kompetentnom osobom, organizirana predavanja, edukacijski materijali, radionice, tribine ili adekvatna literatura. Moderna zapadna civilizacija događaju smrti stavlja tabu oznake. Smrt nije predmet razgovora suvremenog društva zapadne civilizacije. Vrijednost ljudskog života i zadovoljstvo istim ne ovise u potpunosti o životnoj funkcionalnosti. Rješenje je hospicij, a ne dobrovoljna eutanazija. Hospicij je i filozofija skrbi i moderna zdravstvena ustanova sa nizom sistema pružanja pomoći ljudima na kraju života, a njihovim njegovateljima, čak i nakon smrti u žalovanju.

 **Ključne riječi:** dobrovoljna eutanazija, stavovi medicinskih sestara, hospicij